b'\n_START_ARTICLE_\nPojdi z mano (roman)\n_START_SECTION_\nVsebina\n_START_PARAGRAPH_\nRoman se dogaja v sodobnem \xc4\x8dasu 21. stoletja, gre za pustolovsko in srhljivo zgodbo, prikazuje pa tudi razlike med mestnimi in va\xc5\xa1kimi ljudmi._NEWLINE_Glavna oseba v zgodbi je Manc, ki ima velike te\xc5\xbeave v \xc5\xa1oli in doma. Obto\xc5\xbeijo ga kraje mobilnega telefona in ga nameravajo izklju\xc4\x8diti iz \xc5\xa1ole. Materi in o\xc4\x8detu alkoholiku tega \xc5\xa1e ni povedal, zato ga to ves \xc4\x8das zelo obremenjuje. Poleg njega v zgodbi nastopajo \xc5\xa1e tri njegovi sovrstniki. Oto je njegov najbolj\xc5\xa1i prijatelj, ki mu vedno stoji ob strani. Mina je lepa in razvajena h\xc4\x8derka igralke, ki je zaljubljena v Ota. \xc5\xa0pur\xc4\x8d pa je debelu\xc5\xa1en sin avtomehanika, ki je v\xc4\x8dasih malo odve\xc4\x8d dru\xc5\xbebi._NEWLINE_Manc, Oto, \xc5\xa0pur\xc4\x8d in Mina so so\xc5\xa1olci, ki se napotijo na izlet v naravo, da bi posneli nekaj kvalitetnih fotografij. Odpravijo se na doma\xc4\x8dijo Man\xc4\x8devega dedka, kjer je \xc5\xa1e nedotaknjena narava in ogromne votline. Na poti se sre\xc4\x8dajo  z nenavadnimi in \xc4\x8duda\xc5\xa1kimi kme\xc4\x8dkimi ljudmi, njihova brezskrbnost pa se spremeni v strah, ko zagledajo grozljivo starko na zapu\xc5\xa1\xc4\x8deni kmetiji. Izlet se podalj\xc5\xa1a v ve\xc4\x8ddnevnega, saj se ve\xc4\x8dkrat izgubijo po neznanih gozdovih. Manc pa je vedno bolj prepri\xc4\x8dan, da jih nekdo opazuje. Ostanejo brez mobilnih telefonov in hrane ter izgubljeni in po\xc5\xa1kodovani upajo na sre\xc4\x8dni konec._NEWLINE_Man\xc4\x8devi problemi se v knjigi prepletajo z grozljivim do\xc5\xbeivljanjem ponesre\xc4\x8denega izleta \xc5\xa1tirih so\xc5\xa1olcev, v bralcu se napetost stopnjuje od za\xc4\x8detka do konca zgodbe, razgiban in moderen na\xc4\x8din pisanja pa zelo spominja na film.\n_START_SECTION_\nZbirka\n_START_PARAGRAPH_\nKnjiga je iz\xc5\xa1la v zbirki Lunapark.\n_START_SECTION_\nPriredbe\n_START_PARAGRAPH_\nPo romanu so leta 2015 posneli mladinski film z naslovom Pojdi z mano, katerega re\xc5\xbeiser je Igor \xc5\xa0terk.'